हर क्षेत्र में मातृ शक्ति की जय, संगठित क्षेत्र में नया आयाम
Women's contribution to various industries देश में पहली बार संगठित क्षेत्र में मातृ शक्ति की जय हुई है। इस क्षेत्र में नौकरी पाने वाली या कहें कि नौकरी हासिल करने वाली महिलाओं के प्रतिशत में अप्रत्याशित तौर पर इज़ाफ़ा हुआ है।
देश में पहली बार संगठित क्षेत्र में मातृ शक्ति की जय हुई है। इस क्षेत्र में नौकरी पाने वाली या कहें कि नौकरी हासिल करने वाली महिलाओं के प्रतिशत में अप्रत्याशित तौर पर इज़ाफ़ा हुआ है। ईपीएफओ तो कभी ऐसे आँकड़े जारी करता नहीं, लेकिन सीएमआईई जैसे संस्थानों की रिपोर्ट के अनुसार पिछले चार महीनों में बने ईपीएफओ के नए सदस्यों में 25.3 प्रतिशत महिलाएँ हैं।
इनमें भी ज़्यादातर ऐसी हैं जिन्होंने पहली बार नौकरी पाई है। यानी इनकी उम्र 21 से 25 साल के बीच है। इसके विस्तार में जाएँ तो पता चलता है कि मैन्यूफ़ैक्चरिंग सेक्टर में पिछले चार महीनों में नौकरी पाने वालों में सर्वाधिक साठ प्रतिशत महिलाएँ हैं।
रिपोर्ट के अनुसार ईपीएफओ में फ़रवरी महीने में कुल 13.96 लाख नए सदस्य जुड़े। इनमें 7.38 लाख ऐसे हैं जिन्होंने पहली बार नौकरी पाई। इस महीने में ईपीएफओ सदस्य बनने वाली महिलाओं की संख्या 2.27 लाख है। इनमें भी तक़रीबन दो लाख ऐसी महिलाएँ हैं जिन्हें पहली बार नौकरी मिली।
निष्कर्ष यह निकलता है कि नई पीढ़ी में महिला- पुरुष की बराबरी की बात साबित होती जा रही है। चूल्हा- चौका की बातें अब गुज़रा ज़माना होता जा रहा है। किसी भी देश में जब महिला- पुरुष बराबरी से काम करने में जुट जाते हैं तो विकास का पहिया ज़्यादा तेज दौड़ने लग जाता है। ये आँकड़े उत्साहजनक इसलिए कहे जा रहे हैं कि संगठित क्षेत्र में काम करने वाली महिलाओं का कुल प्रतिशत अब तक आठ ही था।
असंगठित क्षेत्र में यह प्रतिशत 35 से 37 प्रतिशत है। संगठित क्षेत्र में महिलाओं की हिस्सेदारी का कुल प्रतिशत बढ़ने में हालाँकि काफ़ी वक्त लग सकता है, लेकिन नई भर्तियों में तेज़ी से महिलाओं की हिस्सेदारी बढ़ रही है, यह अच्छा संकेत है। देश में खुलापन आ रहा है। नौकरी करें या न करें, महिलाओं की शिक्षा को उतना ही महत्वपूर्ण माना जा रहा है जितना कि पुरुषों की।
इसका मतलब यह नहीं है कि जो महिलाएँ गृहिणी हैं, वे कामकाजी महिलाओं से किसी भी दृष्टिकोण से कमतर हैं। वे घर रहकर भी कामकाजी महिलाओं या पुरुषों से ज़्यादा मेहनत कर रही हैं। परिवार को ऊर्जा दे रही हैं। बेटियों को शिक्षा देने का मार्ग प्रशस्त कर रही हैं और इस देश को किसी न किसी रूप में आगे बढ़ाने में हिस्सेदार बन रही हैं।
ठीक है, थी पुरानी पीढ़ियों में कुछ परम्पराएँ, जिन्होंने महिलाओं को घर से निकलने से कुछ हद तक रोका। उनकी शिक्षा को चूल्हे- चौके तक सीमित रखा, लेकिन अब ऐसा नहीं हैं। माताएँ खुद आगे आकर बेटियों की शिक्षा- दीक्षा पर ज़्यादा ध्यान दे रही हैं। इसी का परिणाम है कि संगठित क्षेत्र के आँकड़े महिलाओं की हिस्सेदारी की पताका फहराते नज़र आ रहे हैं।
कहते हैं पुरुषों की शिक्षा परिवार का उद्धार कर सकती है, लेकिन महिलाओं की शिक्षा कई पीढ़ियों का उद्धार करती है। अब वह जमाना आ रहा है जब महिलाओं की शिक्षा को सर्वाधिक महत्वपूर्ण माना जा रहा है।